钦定古今图书集成/理学汇编/文学典/第002卷 > 梁刘勰文心雕龙 > 《定势》
## 钦定古今图书集成/理学汇编/文学典/第002卷 > 梁刘勰文心雕龙 > 《定势》

夫情致异区，文变殊术，莫不因情立体，即体成势也。
势者，乘利而为制也。如机发矢直，涧曲湍回，自然之
趣也。圆者规体，其势也自转；方者矩形，其势也自安。
文章体势，如斯而已。是以模经为式者，自入典雅之
懿；效《骚》命篇者，必归艳逸之华；综意浅切者，类乏酝
藉。辞，辨约者，率乖繁缛，譬“激水不漪，槁木无阴”，自
然之势也。是以绘事图色，文辞尽情，色糅而犬马殊
形，情交而雅俗异势，镕范所拟，各有司匠，虽无严郛，
难得逾越。然渊乎文者，并总群势，奇正虽反，必兼解
以俱通；刚柔虽殊，必乘时而适用。若爱典而恶华，则
兼通之理偏；似夏人争弓弃矢，执一不可以独射也。
若《雅》《郑》而共篇，则总一之势离，是楚人鬻矛誉盾，两
难得而俱售也。是以括囊杂体，切在铨别宫商朱紫，
随势各配。章表、奏、议，则准的乎雅颂；赋、颂、歌、诗，则羽
仪乎清丽；符檄、《书》《移》，则楷式于明断；史论、序、注，则师
范于核要；箴铭碑、诔，则体制于弘深；《连珠》《七辞》，则从
事于巧艳：此循体而成势，随变而立功者也。虽复契
会相参，节文互杂，譬五色之锦，各以本采为地矣。桓
谭称：“文家各有所慕，或好浮华而不知实核，或美众
多而不见要约。”陈思亦云：“世之作者，或好烦文博采，
深沉其旨者；或好离言辨白，分毫析釐者；所习不同，
所务各异，言势殊也。”刘桢云：“文之体指实彊弱，使其
辞已尽而势有馀，天下一人耳，不可得也。”公干所谈颇亦兼气。然文之任势，势有刚柔，不必壮言慷慨，乃
称势也。又陆云自称：往日论文，先辞而后情，尚势而
不取悦泽。及张公论文，则欲宗其言。夫情固先辞，势
实须泽，可谓先迷后能从善矣。自近代辞人，率好诡
巧，原其为体，讹势所变，厌黩旧式，故穿凿取新。察其
讹意，似难“而实无他术也，反正而已。”故文反正为乏，
辞反正为“奇。”效奇之法，必颠倒文句，上字而抑下，中
辞而出外，回互不常，则新色耳。夫通衢夷坦，而多行
捷径者，趋近故也；正文明白，而常务反言者，适俗故
也。然密会者以意新得巧，苟异者以失体成怪。旧练
之才，则执正以驭奇；新学之锐，则逐奇而失正；“势流
不反，则文体遂弊。秉兹情术，可无思邪？”赞曰：“形生势
成，始末相承。湍回似规，矢激如绳。因利骋节，情采自
凝。枉辔学步，力止寿陵。”